Potrivit rezultatelor finale ale scrutinului de duminică, furnizate, luni, de BEJ, Klaus Iohannis a câştigat al patrulea mandat de primar al municipiului Sibiu cu 53.821 din voturile valabil exprimate, reprezentând 77,9 la sută.

Următorul clasat a fost candidatul USL Dragoş Floarea, care a primit 6.309 voturi, acesta fiind urmat de candidatul PDL Mariana Brunchea, care a obţinut 3.385 de voturi.

La Consiliul Local Sibiu, FDGR a primit 37.475 de voturi, USL - 16.156, iar PDL - 6.098 de voturi.

Voturile locuitorilor municipiului Sibiu s-au îndreptat, în ceea ce priveşte preşedinţia Consiliului Judeţean (CJ), spre candidatul FDGR Martin Bottesch, actualul preşedinte al instituţiei, acesta primind 38.552 de voturi, reprezentând 56,49 la sută.

Ioan Cindrea, candidatul USL la şefia CJ Sibiu, a primit 17.234 de voturi, reprezentând 25,25 la sută, iar Cornel Ştirbeţ, candidatul PDL, 5.301 voturi, adică 7,77 la sută.

De asemenea, tot în urma voturilor finale centralizate în municipiul Sibiu, la Consiliul Judeţean Sibiu FDGR a obţinut 33.772 de voturi, reprezentând 49,75 la sută. USL a câştigat 18.198 de voturi, cu un procent de 26,81, iar PDL 6.305 voturi, adică un procent de 9,29.

În 2000, Klaus Iohannis a obţinut primul mandat de primar la Sibiu, cu 69,18 la sută din voturi, pentru ca în 2004 să câştige din nou alegerile cu 88,7 la sută, fiind unul din cele mai mari scoruri din ţară. În 2008, Klaus Iohannis a obţinut cel de-al treilea mandat de primar la Sibiu, cu 83,2 la sută din voturi.